Al die voëltjies is uit die nes - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die Huwelik › Al die voëltjies is uit die nes
Dit is nét so, in een oogwink en dan is hulle weg. Uit die bekende blyplek, uit die sagte skuiling uit. Dit is sekerlik een van die moeilikste fases in enige ouer se lewe ─ daardie oomblik wanneer jou jongste kind die huis verlaat.
Marie Venter, 'n opvoedkundige sielkundige van Pretoria, sê niks kan ouers voorberei op die leë huis nie. "Vir sommige voel dit soos die dood. Dit is 'n rouproses."
Sy gee die volgende wenke om die aanpassing 'n bietjie makliker te maak.
Haal asem: Die lewe gaan aan. Gun jou genoeg tyd om hierdie fase van jou lewe af te sluit; daar is nie 'n handleiding wat sê dat die routyd en die eensaamheid ná twee weke verby moet wees nie. Elke mens hanteer die nuwe situasie op sy of haar eie manier. Dat dit jou dalk langer as jou vriendin neem om dié nuwe fase te aanvaar, beteken niks. Elkeen het sy eie tempo.
Aanvaarding: Dit is dikwels vir 'n ouer moeilik om te aanvaar dat hy of sy nie meer besluite namens die kinders kan neem nie. Aanvaar daarom jou kind se besluite, al stem jy nie noodwendig daarmee saam nie. Kinders moet toegelaat word om hulle eie foute te maak; jy kan hulle nie die pyn van verkeerde besluite spaar nie.
Wees saam met jou kind opgewonde oor die toekoms: Moenie die kind skuldig laat voel omdat hy of sy "te min" huis toe kom of kwansuis van julle vergeet het nie.
Hou die kommunikasiekanale oop maar moenie hulle pal bel of SMS nie.
Wees voorbereid: Waarvan hou jy? Wat het jy altyd met vriendinne gedoen voordat kinders, jou beroep en jou huishouding jou ingesluk het? Begin weer daarmee.
Steun op jou vriende: Moenie bang wees om jou gevoelens met ander te deel nie. Erken voor hulle dat jy jou kind mis. En as dinge te erg raak, maak 'n afspraak by 'n professionele helper.
Herontdek die mens op wie jy des­tyds verlief geraak het: Gaan weekliks op 'n "date night". Braai in die middel van die week. Skryf saam in vir kookklasse. Oefen saam. Begin om as 'n paartjie nuwe geleenthede aan te gryp. Kortom: Sit die pret terug in julle huwelik.
Wees avontuurlustig: Wat wou jy nog altyd doen? Bekyk die wêreld deur ander oë. Benut laer, buiteseisoense tariewe en reis die land vol. Beplan 'n staptoer, gaan kamp, en fokus weer op julle behoeftes. Daar is elke maand verskeie reisaanbiedinge in tydskrifte en koerante. Vra jou af: Hoekom nie?
Begin weer studeer: Waarvoor wou jy nog altyd leer? Baie mense verander in hulle leeftyd twee, drie, en selfs verskeie kere van beroep.